Johan Cruijff

Johan Cruijf (boete Nederland miestal gesjreve es Cruyff; Amsterdam, 25 aprèl 1947 - Barcelona, 24 miert 2016) waor 'ne Nederlandse voetballer en voetbaltrainer. Heer späölde sinds 1957 in de jäög vaan AFC Ajax en debuteerde dao in 1964 in 't ierste. Zien groete doorbraok kaom wie 't jaor dao-op trainer Rinus Michels aontraoj. Cruijf bleek boete 'nen technich begaafde voetballer ouch hiel väöl speulinziech te höbbe en woort al gaw de bèste vootballer vaan zien generatie. In 1966 debuteerde heer in Oranje, boe heer in 48 interlands 33 gole zouw score. Heer won mèt Ajax dreikier d'n Europacup 1 (1971-73) en stoont mèt 't Nederlands èlftal in 1974 in de finale van 't WK. Nao 1973 späölde heer bij versjèllende aander clubs, boe-oonder FC Barcelona (1973-78) en de Washington Diplomats (1980 en 1981). Vaan 1981-83 späölde heer weer bij Ajax; heer sloot zien voetbalcarrièr aof bij Feyenoord (1983-84). Korten tied later woort heer trainer bij Ajax (1985-88) en Barcelona (1988-96). Ouch traoj heer dèks op es commentator bij voetbalwèdstrije. In 2015 maakden 'r bekind tot 'r kaanker had, boe heer 't volgend jaor aon storf.

Cruijff weurt algemein gezien es de bèste Nederlandse voetballer oets, en ein vaan de bèste oets t'r wereld. Ziene zoon Jordi Cruijff (*1974) waor ouch profvoetballer.

Categorie:Luuj gebaore in d'n twintigsten iew
Categorie:Luuj gesjtorve in d'n einentwintigsten iew
Categorie:Voetballers
Categorie:Voetbalcoaches
Categorie:Persoene oet Nederland